Scientologikirkens grunnlegger L. Ron Hubbard (1911-1986) leder et seminar om »dianetikk» («mental helsevitenskap) i Los Angeles i California 1950. Foto: Los Angeles Daily News 
Scientologer tilbyr «gratis stress-tester» til forbipasserende i London.
**Scientologi** eller **Scientologikirken** er en organisasjon grunnlagt i 1954 under navnet *Church of Scientology California* av den amerikanske science fiction-forfatteren L. Ron Hubbard (1911–1986). Den beskrives av noen som en nyreligiøs bevegelse, mens tyske myndigheter og andre beskriver den som autoritær, antidemokratisk og kommersiell. Scientologikirken bygger på et livssyn delvis påvirket av buddhismen og gnostisismen, og på «dianetikk» eller «mental helsevitenskap», en angivelig vitenskapelig underbygd metode for å oppnå åndelig frihet og personlig utvikling på et sikrere og bredere grunnlag enn tidligere religioner og psykologiske teorier. Kirkens medlemmer kjøper kurs, tar tester som viser hvor langt de har kommet i sin åndelige utvikling, og får kursbevis. Scientologene er også aktive kritikere av psykiatrien og legemiddelindustrien som de mener gjør mer skade enn gavn fordi de ikke tar hensyn til at mennesket er et åndelig vesen. Scientologikirken påberoper seg «millioner av medlemmer» i 159 land.

Virksomheten, metodene og medlemsbehandlingen er blitt sterkt kritisert, og de høye kurshonorarene har ført til flere rettssaker. Blant annet dømte Borgarting lagmannsrett i 1996 bevegelsen til å betale tilbake kursutgifter på 600 000 kroner til et tidligere medlem.

Scientologikirken kom til Norge på midten av 1970-tallet.

Tro og lære
-----------

Scientologisenter i Los Angeles med sitat fra Hubbard.
Scientologer tilbyr gratis «undersøkelse av stress» ved hjelp av et e-meter for å rekruttere nye medlemmer og selge dyre personlighetsutviklingsprogram. E-meteret måler elektrisk motstand i huden på forsøkspersonene.
Demonstrasjonstog arrangert av Scientologikirken i Edinburgh 2005. Bannerteksten lyder: *«Psykiatrien dreper»*.

Scientologikirkens metoder og medlemsbehandling har møtt kraftig kritikk fra myndigheter, minoritetsgrupper og tidligere medlemmer. Teksten på protestplakaten utenfor Sea Org (Sea Organization), kirkens organisasjon for ledere og sentrale personer, i New York i 2008 lyder:*«Jeg var med i Sea Org, og alt jeg fikk var denne usle aborten.»*
Opprinnelig ble organisasjonen startet av Hubbard i 1951 som et alternativ til psykoterapi, men i 1953 valgte han å omdefinere det til en religiøs bevegelse. 

Hovedpunktene i det scientologene tror på, er:

* Mennesket er et udødelig, åndelig vesen (kalt *thetan*) med eget sinn og egen kropp.
* Thetanen har levd mange tidligere liv og kommer til å fortsette å leve etter at kroppen dør.
* Mennesket er grunnleggende godt, men har blitt «forstyrret» av smerte og ubevissthet i løpet av livet.
* Sannheten er det som er sannhet for deg. Ingen overbevisninger skal påtvinges andre. I stedet skal læren i Scientologien testes og de som praktiserer det skal hver for seg bestemme seg for om det er sant eller ei.

Scientologikirkens hemmelige «Advanced Technology» blir bare avslørt for medlemmer som allerede har bidratt med store mengder penger og angivelig oppnådd den personlige styrken som kreves for å overleve denne kunnskapen. Hemmelighetene inneholder blant annet fantasifulle historier om Xenu, en utenomjordisk diktator som sendte milliarder av romvesener til jorda for 75 millioner år siden for å henrette dem ved å sprenge vulkaner. Scientologene hevder at Xenu er i live og romvesenes essens fortsatt finnes i verden og plager menneskene.

Rekruttering
------------

Scientologer tilbyr gratis «stresstest» ved hjelp av et e-meter for å rekruttere nye medlemmer og selge personlighetsutviklingsprogram. E-meteret måler elektrisk motstand i huden på forsøkspersonene. Scientologene tilbyr samtidig en omfattende, skriftlig personlighetstest.

Scientologi i Norge
-------------------

Scientologikirken kom til Norge på midten av 1970-tallet. Norske scientologer er i dag organisert i Scientologikirken Oslo som er registrert i Brønnøysundregistrene under næringskode «Religiøse organisasjoner» og sektorkode «Ideelle organisasjoner».

Scientologikirken i andre land
------------------------------

Synet på scientologi varierer fra land til land. Scientologikirken er ansett som religion i USA siden 1973 og i Sverige siden 1999, som sekt i Frankrike siden 1995 og som grunnlovsstridig i Tyskland siden 2007. I Frankrike er sekten dømt for organisert bedrageri.

Kontroverser
------------

Scientologikirken har lenge og i mange land vært svært omstridt og møtt mye kritikk. Også offisielle myndigheter har tidvis karakterisert scientologikirken som en uærlig kommersiell organisasjon og kult som trakasserer kritikere og misbruker medlemmer. Et stadig tilbakevendende anklagepunkt er at nyrekrutterte medlemmer blir oppfordret til å kjøpe stadig nye og dyre produkter (tester og analyser) av scientologikirken.

Religionseksperter er delte i synet på scientologikirken, særlig når det gjelder hvorvidt de skal klassifiseres som en religiøs bevegelse eller ikke.

Det mest fremtredende blant mange nettsteder som kritiserer scientologibevegelsen, Operation Clambake, drives av nordmannen Andreas Heldal-Lund.

Scientologene kom i fokus i Norge i slutten av mars 2008 i forbindelse med dødsfallet til Kaja Bordevich Ballo, franskstudent i Nice. Geir Isene, en OT VIII i scientologikirken, forlot i 2009 bevegelsen fordi han mente at den handlet i strid med Hubbards lære.

### Cult Awareness Network

Cult Awareness Network (CAN), en amerikansk organisasjon som ble dannet i 1978 for å overvåke og informere om destruktive sekter, mottok flere klager om scientologi enn om noen annen gruppe. Organisasjonen satte derfor Scientologikirken øverst på lista over kritikkverdige bevegelser. I 1996 gikk imidlertid CAN konkurs på grunn av kostbare rettssaker som ble satt i gang av scientologer. Scientologikirken kjøpte da opp Cult Awareness Network i United States bankruptcy court og driver nå nettverket for å fremme egne interesser.

### Kjente medlemmer

De amerikanske skuespillerne John Travolta, Tom Cruise, Nancy Cartwright og jazzpianisten Chick Corea er blant de mest kjente scientologene.

Referanser
----------

1. ↑  «David Miscavige bio, and bios of Scientology officials who defected» **(engelsk)**. Tampa Bay Times. 17. oktober 2019. Besøkt 11. oktober 2022.
2. 1 2 3 4 5 6 7 8 9 10 11  Artikkelen «scientologi» i *Store norske leksikon* (oppdatert 27. august 2013, hentet 29. januar 2015)
3. 1 2 3  *Aftenposten fakta* 15. september [2008: Scientologikirken (side 16)
4. ↑  «Lillian Høstakers feltarbeid blant avhoppere fra Scientologiorganisasjonen i Norge». Arkivert fra originalen 6. mars 2016. Besøkt 24. juni 2012.
5. ↑  VG om Scientologikirkens personlighetstest
6. ↑  Pierre-Antoine Souchard. «Scientology Fraud Conviction Upheld» **(engelsk)**. Huffington Post. Arkivert fra originalen 21. september 2012. Besøkt 3. februar 2012. «A French appeals court on Thursday upheld the Church of Scientology's 2009 fraud conviction on charges it pressured members into paying large sums for questionable remedies.»
7. ↑  – Holder barn fengslet og lar åtteåringer jobbe 35 timer i uka Dagbladet
8. ↑  Vant mot scientologene i retten Dagbladet
9. ↑  Religionsforsker: - Scientologi skiller seg ikke fra andre trossamfunn  VG
10. ↑  Tok sitt liv etter test hos scientologer VG
11. ↑  - Løgner, trakassering og undertrykkelse Dagbladet
12. ↑  Keller, Rod (2. august 1998). «CAN». *alt.religion.scientology, Week In Review*. Operation Clambake. s. Volume 3, Issue 17. Besøkt 28. oktober 2007.
13. ↑  
Ross, Rick. «Cult Awareness Network». *Rick A. Ross Institute*. Arkivert fra originalen 11. november 2007. Besøkt 28. oktober 2007.  "The so-called "reformed Cult Awareness Network" is "operated by the Foundation for Religious Freedom." According to the IRS/Scientology agreement this foundation is a "Scientology-related" entity"
14. ↑  Staff (2001). «From the Editor». *New CAN: Cult Awareness Network*. s. Volume I, Issue 2. Arkivert fra originalen 28. september 2007. Besøkt 28. oktober 2007.  «Arkivert kopi». Arkivert fra originalen 28. september 2007. Besøkt 12. juni 2008.
15. ↑  Goodman, Leisa, Human Rights Director, Church of Scientology International (2001). «A Letter from the Church of Scientology». *Marburg Journal of Religion: Responses From Religions*. s. Volume 6, No. 2, 4 pages. Arkivert fra originalen 26. mai 2012. Besøkt 28. oktober 2007.
16. ↑  Knapp, Dan (19. desember 1996). «Group that once criticized Scientologists now owned by one». *CNN*. Time Warner. Besøkt 29. oktober 2007.

Eksterne lenker
---------------

* (en) Offisielt nettsted Rediger på Wikidata

* (en) Mate-URL Rediger på Wikidata

### Pro-scientologi nettsteder

* scientology-oslo ( Scientologikirken i Norge)
* Scientology.org
* Flag Service Organization
* Religious Technology Center
* The Key To Life Arkivert 10. desember 2005 hos Wayback Machine.
* theta.com
* Freedom magazine
* Fort Harrison

### Kritiske nettsteder

* Operation Clambake
* Kills
* Scientology Lies
* The Secrets of Scientology
* Geir Isene: Why I left Scientology

|  |  |
| --- | --- |
| Oppslagsverk/autoritetsdata | VIAF **·** LCCN **·** ISNI
 |